Neuvoston asetus (EY) N:o 179/2002,

annettu 28 päivänä tammikuuta 2002,

kalatalousalan rakenteellisia toimia koskevista yksityiskohtaisista säännöistä ja edellytyksistä annetun asetuksen (EY) N:o 2792/1999 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 36 ja 37 artiklan,

ottaa huomioon komission ehdotuksen(1),

ottaa huomioon Euroopan parlamentin lausunnon(2),

ottaa huomioon talous- ja sosiaalikomitean lausunnon(3),

sekä katsoo seuraavaa:

(1) Neuvoston asetus (EY) N:o 2792/1999(4) sisältää erityisesti kalastuslaivastojen monivuotisten ohjausohjelmien täytäntöönpanoon liittyviä säännöksiä.

(2) Päätöksellä 2002/70/EY(5) muutetaan yhteisön kalastusalan uudelleenjärjestelyn tavoitteista ja yksityiskohtaisista säännöistä 1 päivästä tammikuuta 1997 31 päivään joulukuuta 2001 kestävän tasapainon löytämiseksi kalavarojen ja niiden hyödyntämisen välillä 26 päivänä kesäkuuta 1997 tehtyä neuvoston päätöstä 97/413/EY. Erityisesti siinä jatketaan mainitun päätöksen voimassaoloa 31 päivään joulukuuta 2002.

(3) Laittoman, ilmoittamatta jätetyn ja sääntelemättömän kalastuksen ehkäisyä ja poistamista koskevan kansainvälisen toiminnan tehostamiseksi ei julkista tukea olisi myönnettävä kalastusalusten siirtämiseen pysyvästi tiettyihin sellaisiin kolmansiin maihin, joiden toimivaltaiset alueelliset kalastusjärjestöt ovat todenneet sallivan kansainvälisten kalavarojen säilyttämistoimenpiteiden tehokkuutta uhkaavan kalastuksen.

(4) Olisi vahvistettava uuden kapasiteetin käyttöön ottoon liittyvän kapasiteetin poistamisen edellytyksiä niillä segmenteillä, joilla vuositavoitteita ei ole vielä saavutettu.

(5) Asetuksen (EY) N:o 2792/1999 tiettyjä säännöksiä olisi siten mukautettava,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 2792/1999 seuraavasti:

1) Korvataan 4 artiklan 3 kohdassa ilmaisu "1 päivään toukokuuta 2001" ilmaisulla "1 päivään toukokuuta 2002".

2) Korvataan 6 artiklan 2 kohdan 1 alakohta seuraavasti: "Kun on kyse yhteisön kalastusalusrekisteriin jo rekisteröidyistä alle 12 metrin aluksista, jotka eivät ole troolareita, jäsenvaltio voi esittää pyynnön kapasiteettitavoitteiden selkeästi määritellystä määrällisestä lisäämisestä sellaisia toimenpiteitä varten, joilla parannetaan turvallisuutta, merillä oloa, hygieniaa, tuotteiden laatua ja työoloja edellyttäen, että nämä toimenpiteet eivät johda kyseisten kalavarojen hyödyntämisasteen nousuun."

3) Lisätään 7 artiklan 3 kohdan b alakohtaan alakohta seuraavasti: "iv) jos kolmas maa, johon alus aiotaan siirtää, ei ole toimivaltaisten alueellisten kalastusjärjestöjen sopimuspuoli tai yhteistyössä toimiva osapuoli, tällaiset järjestöt eivät ole todenneet kyseisen maan sallivan kansainvälisten kalavarojen säilyttämistoimenpiteiden tehokkuutta uhkaavan kalastuksen. Komissio julkaisee säännöllisesti asianomaisten maiden luettelon Euroopan yhteisöjen virallisen lehden C-sarjassa."

4) Korvataan 9 artiklan 1 kohta seuraavasti: "1. Laivaston uudistamiseen ja alusten nykyaikaistamiseen myönnetään julkista tukea ainoastaan seuraavin edellytyksin sekä 6 artiklassa ja liitteessä III säädetyin edellytyksin sekä edellyttäen, että noudatetaan monivuotisen ohjausohjelman vuosittaisia kokonaistavoitteita, sanotun kuitenkaan rajoittamatta 3 artiklan 3 kohdan toisessa alakohdassa asetettujen edellytysten soveltamista.

a) Kun vuositavoitteita noudatetaan kyseisten segmenttien osalta, jäsenvaltioiden on varmistettava, että uuden kapasiteetin käyttöönotto julkisella tuella korvataan ohjelmatyökauden 2000-2006 aikana poistamalla ilman julkista tukea kyseisistä laivastosegmenteistä kapasiteettia käyttöön otettua uutta kapasiteettia vastaava määrä yhteenlasketusta arvosta sekä vetoisuutena että tehona.

b) Jos vuositavoitteita ei vielä noudateta kyseisten laivastosegmenttien osalta, jäsenvaltioiden on 30 päivään kesäkuuta 2002 asti varmistettava, että uuden kapasiteetin käyttöönotto julkisella tuella korvataan kaudella 2000-2001 poistamalla ilman julkista tukea kyseisistä laivastosegmenteistä kapasiteettia vähintään 30 prosenttia enemmän kuin uutta kapasiteettia on otettu käyttöön yhteenlasketusta arvosta sekä vetoisuutena että tehona. 1 päivän tammikuuta 2002 ja 30 päivän kesäkuuta 2002 välisenä aikana poistetun kapasiteetin on oltava vähintään 35 prosenttia suurempi kuin käyttöön otettu kapasiteetti.

Poistettu kapasiteetti voidaan korvata ainoastaan uudella kapasiteetilla, joka on otettu käyttöön julkisella tuella tässä kohdassa esitetyn mukaisesti.

c) Julkista tukea voidaan myöntää myös alusten varustamiseen ja uudenaikaistamiseen silloin, kun se ei koske joko vetoisuutena tai tekona laskettua kapasiteettia.

Neuvosto päättää perustamissopimuksen 37 artiklassa säädettyä menettelyä noudattaen viimeistään 30 päivänä kesäkuuta 2002 tarvittavista muutoksista, joita sovelletaan 1 päivästä heinäkuuta 2002 alkaen tämän kohdan säännöksiin."

5) Korvataan 16 artiklan 2 kohta seuraavasti: "2. Jäsenvaltiot voivat myöntää kalastajille ja kalastusalusten omistajille rahallisen korvauksen, jos yhteisön lainsäädännöstä aiheutuu teknisiä rajoituksia tiettyjen pyydysten ja pyyntimenetelmien käytölle; tämä tuki on tarkoitettu kattamaan tekninen mukauttaminen ja sitä voidaan maksaa enintään kuuden kuukauden ajan."

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 28 päivänä tammikuuta 2002.

Neuvoston puolesta

Puheenjohtaja

J. Piqué i Camps

(1) EYVL C 270 E, 25.9.2001, s. 80.

(2) Lausunto annettu 25. lokakuuta 2001 (ei vielä julkaistu virallisessa lehdessä).

(3) Lausunto annettu 17. lokakuuta 2001 (ei vielä julkaistu virallisessa lehdessä).

(4) EYVL L 337, 30.12.1999, s. 10, asetus sellaisena kuin se on muutettuna asetuksella (EY) N:o 1451/2001 (EYVL L 198, 21.7.2001, s. 9).

(5) Ks. tämän virallisen lehden sivu 77.